סרשה רונאן

סֶרְשׁה אוּנה רוֹנאן (באנגלית: Saoirse Úna Ronan; נולדה ב-12 באפריל 1994) היא שחקנית קולנוע אירית ילידת-ארצות הברית, שהייתה מועמדת שלוש פעמים לפרס אוסקר לשחקנית הטובה ביותר על תפקידיה בסרטים "ברוקלין (2015), "ליידי בירד" (2017) ו"נשים קטנות" (2019) ופעם אחת מועמדת לפרס אוסקר לשחקנית המשנה הטובה ביותר על "כפרה" (2007). היא זכתה בפרס גלובוס הזהב על תפקידה בסרט "ליידי בירד", ובפרס סאטורן על משחקה בסרט "מבט מגן עדן". רונאן נולדה בניו יורק לזוג הורים אירים-קתוליים מהעיר דבלין. אמה היא מוניקה (לבית ברנאן) ואביה הוא פול רונאן, ושניהם עסקו במשחק, כמוה. כשהייתה בת שלוש, עברו עמה בחזרה לאירלנד. שמה הראשון של רונאן באירית, "סרשה", פירושו "חירות". בראיונות ציינה סרשה כי אנשים רבים מתקשים להגות את שמה בשל האיות האירי שלו, אך ההגייה הנכונה היא סר-שה. רונאן מחזיקה באזרחות כפולה; אירית ואמריקאית ואמרה, "אני לא יודעת מאיפה אני. אני רק אירית." עם זאת, היא גם מזדהה כניו יורקרית. תפקידה הגדול והמשמעותי הראשון של רונאן על מסך הקולנוע היה בשנת 2007 בדרמת המלחמה הרומנטית "כפרה". בסרט גילמה רונאן את אחותה הצעירה של גיבורת הסרט ססיליה טאליס. על תפקידה הייתה סרשה, בגיל 13, מועמדת לפרס אוסקר לשחקנית המשנה הטובה ביותר. באותה שנה שיחקה בקומדיה הרומנטית "אף פעם לא אהיה שלך", כבתה של מישל פייפר. ב-2009 זכתה רונאן בפרס סאטורן והייתה מועמדת לפרס באפט"א לשחקנית הטובה ביותר בתפקיד ראשי על הופעתה בדרמה של פיטר ג'קסון "מבט מגן עדן" בתפקיד הנערה סוזי סלמון. בשנת 2011 היא שיחקה בסרט הבריטי-גרמני "האנה", וגילמה בו את האנה הלר, מתנקשת בת 16. בשנת 2015 כיכבה בסרט "סטוקהולם, פנסילבניה", מותחן פסיכולוגי על תסמונת סטוקהולם. לאחר מכן באותה שנה, רונאן שיחק את התפקיד הראשי של אייליש לייסי, בחורה אירית צעירה בניו יורק של שנות ה-50, בסרט הדרמה "ברוקלין". הסרט בבימויו של ג'ון קראולי, מבוסס על הרומן בעל אותו השם מאת קולם טובין. רונאן האמינה שכמה היבטים בהתפתחותה ובמסעה של הדמות משקפים את היבטים שלה. הסרט וההופעה של רונאן זכו לשבחים; קנת טוראן מלוס אנג'לס טיימס שם לב ל"אמפתיה הסוחפת שהיא יוצרת באמצעים העדינים ביותר, הדרך המדהימה שבה היא מסוגלת ליצור רצפים אישיים עד כאב, רגשיים עזים, תוך שהיא נראית לא עושה הרבה בכלל." רונאן קיבלה. מועמדות לפרס האוסקר לשחקנית הטובה ביותר ולפרס גלובוס הזהב לשחקנית הטובה ביותר בדרמה. בשנת 2016, עברה רונאן לניו יורק כדי להתחיל בחזרות להופעת הבכורה שלה בברודוויי, למחזה "ציד המכשפות" של המחזאי ארתור מילר. היא גילמה את התפקיד של אביגיל וויליאמס, משרתת מניפולטיבית שאחראית למותם של 150 אנשים שהואשמו בכישוף. המחזה אשר מבוסס על ציד המכשפות בסיילם, בוים על ידי הבמאי הבלגי זוכה פרס הטוני איוו ואן הובה ורץ במשך 125 הצגות. ב-2017 כיכבה סרשה בקליפ לשיר "Galway Girl" של אד שירן. באותה שנה שיחקה בתפקיד הראשי בסרט הקולנוע "ליידי בירד" שכתבה וביימה גרטה גרוויג, ועל תפקידה זכתה בפרס גלובוס הזהב לשחקנית הטובה ביותר וקיבלה מועמדות שלישית לפרס האוסקר. באותה שנה שיחקה בנוסף בסרט "לאהוב את וינסנט" על חייו של וינסנט ואן גוך. בשנת 2019 השתתפה בסרט הדרמה "נשים קטנות"; שנכתב ובוים על ידי הבמאית גרטה גרוויג המבוסס על הספר באותו השם מאת לואיזה מיי אלקוט. רונאן גילמה את הדמות הראשית של ג'וזפין "ג'ו" מארץ', וזכתה לשבחים עבור תפקידה; בנוסף למועמדויות לפרס אוסקר לשחקנית הטובה ביותר, פרס גלובוס הזהב ולפרס באפט"א. בינואר 2018 רונאן רכשה בית בעיירת החוף גרייסטונס, במחוז ויקלו; היא מכרה את הבית בסוף 2019. בסוף 2020 היא רכשה בית במחוז קורק. מאז 2018 היא מנהלת מערכת יחסים עם השחקן הסקוטי ג'ק לאודן, שכיכב לצדה בסרט "מרי מלכת הסקוטים", ומחלקת את זמנה בין דבלין, לונדון וצפון אנגליה. רונאן היא שגרירה של "החברה האירית למניעת אכזריות בילדים". היא אף השתתפה בקמפיין "Home Sweet Home", קמפיין למען חסרי בית, ותמכה בפעולת הארגון להשתלט באופן בלתי חוקי על בניין משרדים בדבלין כדי לאכלס 31 משפחות חסרות בית ב-2016. באותה שנה, היא הופיעה בקליפ לשירו של הזמר הוזייר ‏"Cherry Wine", שהביא את תשומת הלב לאלימות במשפחה. סרשה רונאן, ברשת החברתית אקס (טוויטר) סרשה רונאן, במסד הנתונים הקולנועיים IMDb (באנגלית) סרשה רונאן, באתר "אידיבי", מאגר הידע העברי לקולנוע ישראלי ועולמי סרשה רונאן, באתר AllMovie (באנגלית) סרשה רונאן, באתר Rotten Tomatoes (באנגלית) סרשה רונאן, באתר Box Office Mojo (באנגלית) סרשה רונאן, באתר Metacritic (באנגלית) סרשה רונאן, במסד הנתונים הקולנועיים KinoPoisk (ברוסית) סרשה רונאן, באתר MusicBrainz (באנגלית) סרשה רונאן, באתר Discogs (באנגלית) בן עופר, אייריש קרים: איך הפכה בת המהגרים מאירלנד לשם הכי חם בהוליווד?, באתר ynet, 27 בינואר 2016 אילן קפרוב‏, עופי גוזלית: כך הפכה סרשה רונאן להבטחה הגדולה הבאה של הוליווד, באתר וואלה, 11 בינואר 2018 אמיר קמינר, "בעלי בסרט לא יודע מה הוא צריך לעשות במיטה", באתר "ידיעות אחרונות", 26 ביוני 2018 שירית גל, המירוץ לצמרת של סרשה רונאן: "פחדתי שאף אחד לא יזכור אותי", באתר ynet, 18 בינואר 2019 How to Pronounce Saoirse Ronan's Name בערוץ היוטיוב של אתר POPSUGAR Entertainment סרשה רונאן, באתר אנציקלופדיה בריטניקה (באנגלית)